Høringssvar vedrørende Budget 2027-2030
Omsorgsområdet Nord, Randers Kommune
Høringssvar fra medarbejderne i Omsorgsområdet Nord
Medarbejderne i Omsorgsområdet Nord takker for muligheden for at afgive høringssvar til budget 2027-2030.
Vi anerkender de økonomiske udfordringer, som Randers Kommune står overfor. Samtidig ønsker vi at understrege, at kvaliteten i ældreplejen og omsorgen for kommunens borgere forudsætter stabile økonomiske rammer, tilstrækkelige personaleressourcer og fortsatte investeringer i faglig udvikling.
Omsorgsområdet står i disse år over for omfattende forandringer som følge af implementeringen af Ældrereformen, Sundhedsreformen, stigende demografi og en fortsat udfordrende rekrutteringssituation. Dette stiller store krav til både medarbejdere og ledelse.
Vi ønsker særligt at pege på følgende prioriteringer:
1. Demografimidler skal følge udviklingen+
Antallet af ældre borgere med komplekse plejebehov stiger, og opgaverne bliver stadig mere specialiserede.
Det er afgørende, at demografimidler tilføres området svarende til den faktiske udvikling i antallet af borgere og deres behov. Uden denne regulering risikerer vi, at ressourcerne pr. borger reduceres, hvilket vil påvirke både kvalitet, kontinuitet og medarbejdernes arbejdsmiljø.
2. Rekruttering, fastholdelse og kompetenceudvikling
Omsorgsområdet oplever fortsat udfordringer med at rekruttere og fastholde kvalificerede medarbejdere.
Det kræver langsigtede investeringer i:
· uddannelse af ufaglærte medarbejdere
· elev- og praktikforløb
· fremtidig sikre voksenelevløn til SSH og SSA udd.
· efter- og videreuddannelse
· specialiserede kompetenceforløb
· udvikling af karriereveje på omsorgsområdet
Vi ser kompetenceudvikling som en investering frem for en udgift. Høj faglighed bidrager til kvalitet for borgerne, større arbejdsglæde og øget fastholdelse.
3. Ældrereformen og Sundhedsreformen – Hit med pengene!
Det er tidligere besluttet, at omsorgsområdet IKKE blev tildelt midler fra ældremilliarden til kvalitetsløft, som ellers var øremærket området, da Byrådet valgte at flytte midlerne fra Omsorg til at dække kommunens store underskud. Lokal-MED anbefaler at der afsættes midler til implementering af ældrereformen på omsorgsområdet.
Medarbejdere og MED-system skal inddrages tidligt og systematisk i de beslutninger, der træffes.
4. Styrket ledelse tæt på driften
Forandringsprocesser, øgede dokumentationskrav og høj faglig kompleksitet stiller store krav til ledelsesopgaven.
Vi anbefaler derfor fortsat fokus på:
· passende ledelsesspænd
· lederudvikling
· synlig ledelse tæt på medarbejderne
· tid til faglig sparring og udvikling
En stærk ledelsesstruktur er afgørende for både trivsel, kvalitet og fastholdelse.
5. Tidssvarende fysiske rammer
Der er fortsat behov for investeringer i plejecentre, personalefaciliteter og mødesteder.
Gode fysiske rammer er en forudsætning for:
· et godt arbejdsmiljø
· tværfagligt samarbejde
· rekruttering og fastholdelse
Vi opfordrer til, at arbejdet med boligplaner og fremtidige plejeboliger fortsætter, og at der afsættes de nødvendige anlægsmidler til området.
6. Lokalløn som rekrutterings- og fastholdelsesværktøj
Lokalløn bør anvendes strategisk til at understøtte rekruttering og fastholdelse på hele omsorgsområdet.
Vi anbefaler, at alle relevante faggrupper indgår i de politiske prioriteringer, da udfordringerne med rekruttering og fastholdelse ikke er begrænset til enkelte faggrupper.
7. Velfærdsteknologi og kunstig intelligens (AI)
Digitale løsninger og kunstig intelligens vil få stigende betydning i den kommunale opgaveløsning.
Vi støtter udviklingen, men understreger behovet for:
· kompetenceudvikling af medarbejdere og ledere
· klare strategier for anvendelse
· vurdering af arbejdsmiljømæssige konsekvenser
· fokus på teknologi som støtte til kerneopgaven
Velfærdsteknologiske løsninger skal skabe værdi for borgere og medarbejdere og ikke blot være et besparelsesværktøj.
8. Forebyggelse og nærhed i borgerkontakten
Forebyggende indsatser har stor betydning for borgernes trivsel, sundhed og mulighed for at blive længst muligt i eget hjem.
Vi opfordrer derfor til, at eventuelle besparelser på serviceydelser vurderes samlet i forhold til de afledte konsekvenser for borgernes sundhed, ensomhed og behov for senere hjælp.
9. Administrative ressourcer
· De administrative funktioner bliver ofte overset i budgetter.
· Implementering af reformer, dokumentation, vagtplanlægning, HR og økonomi kræver tilstrækkelige ressourcer for at frigøre tid til ledelse og borgernære opgaver.

Afsluttende bemærkninger
Medarbejderne i Omsorgsområdet Nord ønsker fortsat at levere omsorg og pleje af høj kvalitet til kommunens borgere.
Dette forudsætter, at budgettet for 2027-2030 understøtter udviklingen på området gennem investeringer i medarbejdere, ledelse, faglighed, arbejdsmiljø og tidssvarende rammer.
Vi ser frem til at bidrage konstruktivt til den fortsatte udvikling af omsorgsområdet i Randers Kommune.

